LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 176**

**2021. gada 10. martā**

Atklāta sēde, sākas plkst. 10.00, beidzas plkst. 11.20

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Māris Možvillo, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultanti Kristiāna Stūre, Inese Silabriede, Egita Kalniņa, Māris Veinalds, tehniskā sekretāre Brenda Veiskate

**citas personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Valsts kancelejas direktors **Jānis Citskovskis**;
* Veselības ministrijas Vides veselības nodaļas vadītāja **Jana Feldmane**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Ārlietu ministrijas Juridiskā departamenta direktora p.i. **Kristīne Līce;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas parlamentārais sekretārs **Jurģis Miezainis**;
* Finanšu ministrijas Reģionālās attīstības, vides, zemkopības un satiksmes finansēšanas nodaļas vadītāja **Dace Hildebrante**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**;
* Finanšu ministrijas valsts sekretāra vietniece nodokļu administrēšanas un ēnu ekonomikas ierobežošanas jautājumos **Jana Salmiņa**;
* Finanšu ministrijas Iepirkumu politikas un valsts nekustamo īpašumu pārvaldīšanas politikas nodaļas vadītājas vietniece **Sabīne Ālmane**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Tieslietu ministrijas Valststiesību departamenta direktore **Sanita Armagana**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Kultūras ministrijas Kultūrpolitikas departamenta direktore **Laura Turlaja**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Latvijas Darba devēju konfederācijas tautsaimniecības nozaru eksperte **Sintija Siliņa**;
* Latvijas Tirgotāju asociācijas valdes priekšsēdētājs **Henriks Danusevičs;**
* “Latvia MGI Tech” biznesa attīstības vadītājs **Andris Šlaitas**;
* “MGI” biznesa attīstības vadītājs **Rolando H. Delgado**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Ministru kabineta 2021. gada 5. marta rīkojums Nr.140 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

3. Dažādi.

**1. Aktuālā situācija ar Covid-19 izplatību saistītā valsts apdraudējuma pārvarēšanā.**

**2. Ministru kabineta 2021. gada 5. marta rīkojums Nr.140 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.**

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, E.Šnore, J.Ādamsons, A.Latkovskis, V.A.Tērauda, A.Zakatistovs. A.Blumbergs, R.Bergmanis, I.Klementjevs, M.Možvillo pieslēdzas sēdes laikā.*

**E.Siliņa** informē par vakar lemto – Ministru kabinetā tika apspriesti Operatīvās vadības grupā izstrādātie četri scenāriji turpmākiem Covid-19 krīzes risinājumiem, vakar valdība lielāko uzsvaru lika uz risinājumu mērenāko scenāriju A, kurā, saglabājot un mērķtiecīgi nostiprinot esošos drošības pasākumus un liekot lielāku uzsvaru uz attālināto darbu, izņemot ražošanas uzņēmumus, liekot akcentu uz drošāku sabiedrisko transportu, tika piedāvāts, ka turpmāk valdība varētu izstrādāt rīkojumu grozījumus un risinājumus A scenārijam. Doma nostiprināt šobrīd lejupejošo Covid-19 saslimstības līkni, līdzsvarot esošo pieeju ar jauno risku – britu celma izplatību. Operatīvās vadības grupa izstrādājusi četrus apsteidzošus Covid-19 infekcijas ierobežošana scenārijus, izstrādē iesaistījās pētnieki, eksperti, tika piedāvāti ekonomiskās ietekmes aprēķini, epidemioloģiskās situācijas attīstības prognozes. Scenārijs A – risinājumu tam plānots pieņemt nākamajā nedēļā, valdība vienojās, ka nepieciešamas detaļas.

Šobrīd sociālās aprūpes centros pēc tam, kad notiek sistemātiska testēšana, ir dezinfekcijas līdzekļi, oksimetri, tika veiktas piemaksas personālam, informatīvie semināri strādājošajiem, vakcinācija, (šobrīd savakcinēti ap 5000 sociālo aprūpes centru klienti, ap 2000 darbinieki) Covid-19 izplatība ir mazinājusies.

Vakar tika runāts, ka no 17. marta atļauti starptautiskie pasažieru gaisa pārvadājumi, valdība, protams, aicina vērtēt iedzīvotājus rūpīgi attiecībā uz nebūtisku ceļojumu nepieciešamību. Šobrīd skaidri nevar pateikt scenārijus, bet ir domāts, ka cilvēki, kas aizbrauc uz citām valstīm, ir piespiedu pašizolācijā viesnīcās, atgriežoties atpakaļ, bet ar to konkrētu risinājumu vēl nav.

Valsts kanceleja vakar noprezentēja, ka ir plāns paplašināt komunikācijas pieeju Covid-19 izplatības ierobežošanai, tiks palielināts komunikācijā izmantoto instrumentu klāsts, elastīgi pielāgota aktuālajai situācijai. Būtisks akcents būs sociālā dizaina risinājumiem. Vakcinācijas avīze nav šīs stratēģijas plāns, tas ir cits pasākums.

Par 5. marta rīkojumu Nr. 140 – pārsvarā valdība lēma par individuālajām augstākās izglītības programmām, kur nepieciešamas profesionālās prasmes vai kvalifikācijas 2021. gada 1.-3. ceturksnī iegūt un kur nav iespējas iegūt attālināti, līdzīgas lietas jau tika pieņemtas iepriekš rīkojumos. Šobrīd tā ir Latvijas Lauksaimniecības universitātes 2.līmeņa profesionālā studiju programma “Veterinārmedicīna” un studiju virziens “Veselības aprūpe”. Kā arī, protams, klīnisko praksi rezidentūrā var ar šo rīkojumu pieņemt.

Tāpat speciālo pamatizglītības programmu skolēniem ar garīgās attīstības traucējumiem, veicot izglītības iestādes nodarbināto iknedēļas testēšanu, ir iespējams šobrīd veikt. Individuālās konsultācijas šobrīd atļautas izglītotajiem, kuri pakļauti mācību pārtraukšanas riskam gan pamatizglītības, gan vidējās izglītības pakāpē, gan vispārējās izglītības programmu apguvē 12. klases izglītojamiem, rīkojumā ir uzskaitījums, īpaši tiem izglītojamajiem, kuriem 2021. gada 1. pusgadā ir paredzēts kārtot valsts pārbaudes darbus, iegūstot profesionālo, pamata vai vidējo izglītību. Konsultācijas drīkst īstenot vienlaikus diviem vai vairākiem izglītojamajiem, ja tie ir no vienas mājsaimniecības.

Ir virkne praktisko mācību saistībā ar dzelzceļa, autosatiksmes, jūrniecības, aviācijas apakšnozaru, transportlīdzekļu vadītāju tiesību iegūšanu, šīs mācības ir atļautas klātienē. Atļauta audžuģimeņu un adoptētāju mācību programmu individuālā prakses daļa attālināti vai aizstāta ar papildu teorētisko zināšanu apguvi vismaz 16 akadēmisko stundu apmērā ar jautājumiem, kas veicina izpratni par ārpus ģimenes aprūpē esošā bērna ienākšanu ģimenē.

No 8. marta būtiski sportā – tiek aizstāts, ka iepriekš bija tikai pieaugušo izlašu sportistiem atļauts trenēties īpašos apstākļos, šobrīd arī izlašu sportistiem vecumā no 15 gadiem, ir koriģēts šis termins, atļautas komandu sporta spēļu starptautiskās un augstāko līgu sporta sacensības, ja tajās tiek izcīnīts Latvijas čempiona tituls pieaugušajiem un tās noris bez skatītājiem. Tāpat ir papildinājums, kas var veikt sporta sacensības un treniņus, Latvijas izlases t.sk. jauniešu un junioru, Latvijas Olimpiskās vienības, Latvijas Paralimpiskas vienības sportistu, komandu spēļu sportistu starptautisko un augstāko līgu komandu sportisti, Murjāņu sporta ģimnāzijas un augstas klases sportistu sagatavošanas centru audzēkņu sporta treniņi, nodarbības notiek gan iekštelpās, gan ārtelpās, uz tām neattiecas ierobežojumi, kas minēti rīkojumā. Nedaudz paplašināts sportistu loks, kas var iekštelpās trenēties.

**K.Druvaskalnam** nav nekas papildus piebilstams.

**M.Baltmanis** informē, ka notiek pastāvīga inventarizācija attiecībā uz individuālo aizsardzības līdzekļu pieejamību nozarēs un pašvaldībās, informē par situāciju. Ir uzsākta antigēnu testu dalīšana caur civilās aizsardzības komisijām sociālās aprūpes centriem.

**J.Feldmanei** no Veselības ministrijas puses nav nekas papildus piebilstams.

**J.Perevoščikovs** prezentē aktualitātes Covid-19 izplatībā.

**J.Rancāns** norāda, ka ir deputāti, kuri nevar sekot sēdēm, ir aicināti paskatīties ierakstus, ir daļa deputātu, kas plenārsēdē apgalvo, ka nesaprot korelāciju starp ierobežojumiem un infekcijas izplatības samazinājumu, tādēļ, tā kā J.Rancāns ziņo par aktuālo situāciju un konkrētajiem rīkojuma grozījumiem, lūdz J.Perevoščikovu atsūtīt prezentāciju uz komisijas e-pastu, lai, gatavojot ziņojumu plenārsēdē Saeimas deputātiem, detalizētāk pieskartos korelācijai, pasākumiem, aktuālajai situācijai. Tas varētu izpratni veidot vairāk. J.Rancāns dod vārdu deputātiem jautājumiem.

**J.Ādamsons** jautā par bērnu saslimstību, vai ir kādi pētījumi, kādā veidā varēsim vakcinēt bērnus, kad tas varētu notikt, tāpēc, ka šobrīd situācija ir apmēram sekojoša – vecākus vakcinēsim, bet šobrīd bērni izslimos kaites paši. Vai ir kādi pētījumi un vai kādas vakcīnas tuvākajā laikā varētu būt piemērotas bērnu vakcinācijai? Jautā, vai kāds var pateikt, kurš ir atbildīgs par ierobežotām precēm, to sarakstu veikalos. Min piemērus ar nopērkamām un nenopērkamām precēm.

**J.Perevoščikovs** paskaidro par bērnu vakcināciju – varam vakcinēt tikai tad, ja ražotājs ir veicis pētījumus attiecīgā vecuma grupā. Primārais mērķis bija novērst saslimstību un mirstību, kas bija gados vecākiem cilvēkiem, cilvēkiem ar hroniskām saslimšanām, tāpēc sākotnējos pētījumos bērnu grupas nebija ietvertas. Kamēr nav pētījumu, nav pierādījumu par efektivitāti un drošību. Vispārējā prakse, ja vakcīna nav pētīta konkrētā vecuma grupā, Eiropas Zāļu aģentūra arī nedod atļaujas izmantot neizpētītā vecuma grupā. Cerēsim, ka pa šo laiku parādīsies pētījumi arī par bērnu vakcināciju. Uz doto brīdi nē, jo nav pierādījumu. Atbildot uz otru jautājumu, ja cilvēks atrodas slēgtā telpā, viena lieta, lai nepulcējas daudz, otra svarīgā lieta, ka vajadzētu pēc iespējas mazāk atrasties slēgtā telpā ar citiem cilvēkiem. Iezīmē starptautisko pieredzi preču ierobežošanā.

**J.Feldmane** papildina par bērnu vakcināciju, aicina saprast, ka pieaugušie vakcinējoties veido drošu vidi bērniem.

**K.Druvaskalns** paskaidro ideju par preču sarakstiem. Ideja tapa pirms Ziemassvētkiem, kad valdība apsprieda stingrus ierobežojumus uz Ziemassvētku un Jaunā gada laiku, valdība neatbalstīja stingro pieeju, sarakstu izveide bija ar šādu mērķi. Doma bija atstāt pieejamas tikai pārtikas un pirmās nepieciešamības higiēnas preces ar mērķi samazināt interesi iedzīvotājiem trīs nedēļas doties uz veikaliem, samazināt plūsmu. Piedāvājot šo domu tika norādīts, ka šāds ierobežojums var būt tikai uz īsu laiku ar konkrētu mērķi, diemžēl šis ierobežojums ir daļēji palicis. Bet vajadzība pulcēšanos samazināt joprojām ir. Jāņem vērā konkurences, vienlīdzīgas pieejas lietas. Mērķis ir pēc iespējas ātrāk atrast citu veidu un iziet no preču sarakstiem, jo šāds ierobežojums nevar būt ilglaicīgi, tas ir ievilcies.

**V.A.Tērauda** vaicā J.Perevoščikovam par britu varianta pieaugumu, ko redzam datu analīzē, vai indentificējam, arī, vai citas mutācijas ir sasniegušas Latviju un vai ir būtiski atšķirt arī citus variantus. E.Siliņai vaicā par ceļošanu – ar 17.martu paveram lidojumus uz trešajām valstīm, skolēnu brīvlaikā to darām. Kas būs ar cilvēkiem, kas tagad atgriežas, kādas iespējas izkontrolēt pašizolāciju, vai Iekšlietu ministrijai ir kapacitāte, vai citur to meklēsim, lai kontrolētu situāciju.

**J.Perevoščikovs** paskaidro jautājumu par vīrusa mutācijām, tiek veikta sekvencēšana, pārbaudītas visas mutācijas. Informē, ka pagaidām atrasti tikai Lielbritānijas celmi.

**E.Siliņa** komentē jautājumu par ceļošanu, aicina Satiksmes ministrijas kolēģus izstāstīt nianses.

**D.Merirands** informē, ka par Ministru kabinetā lemto papildinājumu nebūs, galvenais satiksmes nozarē ir vakar pieņemtais lēmums par lidojumu atļaušanu uz un no trešajām valstīm sākot ar 17. martu. Attiecībā uz pašizolēšanos, Ministru kabinetā diskusija bija, viens no iespējamiem variantiem ir izteikt prasību tiem, kas atgriežas no ceļojuma trešajās valstīs pašizolēties konkrētās valsts norādītās viesnīcās, pašiem viesnīcu izdevumus apmaksājot. Ministru kabinets lēma, ka kādā no sēdēm pirms 17.marta šis jautājums tiks atsevišķi skatīts, tiks pieņemts lēmums, vai un kādas pastiprinātas pašizolācijas prasības šiem cilvēkiem noteikt.

**V.A.Tērauda** pauž viedokli, ka pavērt ceļošanu, nesakārtojot šos jautājumus, ir nedaudz neprātīgi.

**J.Rancāns** komentē, ka tas tiks lemts un cerams ņemts vērā. Aicina izteikties Aizsardzības ministrijas pārstāvi, tajā skaitā par masku kvalitātes kontroli

**J.Garisons** informē, ka antigēnu testi piegādāti pagājušajā nedēļā, sociālās aprūpes centriem ir izdalīti faktiski visi. Noslēgts līgums par Izglītības un zinātnes ministrijai nepieciešamajiem, piegāde ir uz pirmdienu, nākamajā nedēļā izdalīs, līdz nedēļas beigām būs Labklājības ministrijai arī oksimetri piegādāti. Par masku kvalitātes kontroli – iepirkumā visiem tiek pārbaudīti sertifikāti un laboratoriju testi, runājot par skolu maskām, no iesniegtajiem deviņiem pretendentiem, Patērētāju tiesību aizsardzības centrs tikai četrus atzina par derīgiem, prasīja iepirkumā to, kāds ir vispārējās vadlīnijās noteikts filtrācijas koeficients, kas nav mazāks par 70%. Apjoms ir ļoti liels, tie ir trīs miljoni, ir izsūtījuši caur Izglītības un zinātnes ministriju visām skolām un caur pašvaldībām instrukciju, ko darīt, ja tiek konstatēts brāķis, izņemot no kastēm – jāsazinās ar Valsts aizsardzības loģistikas un iepirkumu centru (VALIC), ja brāķis, līgumos paredzēts, ka tiek nomainīta konkrētā maska vai partija. Pašlaik ir bijis viens gadījums, kad VALIC saņēmis šādu ziņu, attiecīgi lūgts pieprasīt nomainīt masku. Saistībā ar minēto par masku pūkošanos norāda, ka ministrijā maskas paši ir iepirkuši, jo tām ir augsta aizsardzība un ir viegli elpot. Iezīmē, ka maska pūkojas, audums ir viegls. Ja gribam ieviest prasību pēc tā, ka audums nepūkojas, tad jāliek tehniskajās prasībās. Visdrīzāk tad audums būs ciets un elpošana būs citāda. Iepriekš bija Saeimai bažas par bērniem, ka jābūt vieglai elpošanai. Jādod, iespējams, kopā ar infektologiem norādes, kā maskas glabāt. Valsts ugunsdzēsības un glābšanas dienests ir aptaujājis visus pašvaldību sociālos dienestus par maskām, atsauksmes – vienīgā vēlme, ko arī tālāk varētu paredzēt iepirkumā, ka katru masku varētu iepakot atsevišķi. Komentē par masku krāsām, audumu stiprumu. Vai aizsargā, vai viegli elpot, vai pieguļ – tās svarīgākās lietas.

**J.Rancāns** rezumē, ka interesēja kvalitātes kontroles sistēma, jo bija radušās šaubas par neatbilstību. Saprot, ka tam tiek sekots.

**Z.Liepiņa** informē, ka pagājušajā sēdē tika noprezentēts detalizēts apskats par ekonomiku, pēc nedēļas pārsteigumi nebūs gaidāmi, līdz ar to prezentācija nav gatavota par ekonomisko situāciju. Strādā vairāk Operatīvās vadības grupā pie scenārijiem par ABCD modeļiem, kādi ir scenāriji, kā mēs tālāk virzāmies, tika izstāstīts no E.Siliņas puses arī, kur iesaistīts Ekonomikas ministrija. Iezīmē konkrētās aktualitātes.

**J.Rancāns** rezumē, ka jā, vienojāmies, ka prezentācija ik pēc divām nedēļām, gaidīsim nākamajā nedēļā. Dod vārdu H.Danusevičam.

**H.Danusevičs** informē, ka tirgotāji ļoti gaida, ka tiktu izlīdzināta konkurence. Patika Ekonomikas ministrijas priekšlikums par to, ka atver tirdzniecības vietas ar ierobežotu apmeklētāju skaitu, tādā veidā nebūtu drūzmēšanās un tiktu novērsta negodīga konkurence starp lielajiem pārtikas tirgotājiem, kas tirgo nepārtikas preces un mazajiem pārtikas tirgotājiem, kuri nedrīkst tirgot pārtikas preces, un tiktu atrisinātas daudzas iedzīvotāju prasības pēc specializētām nepārtikas precēm. Par problēmām ar sabiedrisko transportu, cer, ka tās tiks atrisinātas, lai transportā nebūtu tik saspiesti un mazinātu risku cilvēkam, dodoties iepirkt nepārtikas preces, saslimt.

**J.Miezainis** atbild par H.Danuseviča izteikto – šobrīd strādā atbilstoši situācijai, kas tuvojas, indikācijas par trešo vilni, turpina darbu pie drošas tirdzniecības koncepta. Operatīvās vadības grupā atrisina tos jautājumus, kas attiecās uz kārtību par to, kā kas tiek pārskatīts, tur temps ir ļoti straujš, jau uz ceturtdienu ir pirmie lēmumi no valdības puses, vakar komisijā likumā prioritāte tika iebalsota, darbs notiek.

**L.Turlaja** informē, ka šobrīd no Kultūras ministrijas puses nav nekas piebilstams.

**R.Kārkliņš** informē, ka no Izglītības un zinātnes ministrijas puses nav komentāru, lūdz atbalstīt grozījumus.

**S.Bole** norāda, ka par rīkojumu nekas piebilstams nav, lūdz atbalstīt. Par stingrāko kontroli uz ceļošanu – vakar notika lemšana par aktuālajām redakcijām, Iekšlietu ministrijai uzdots pievērst stingru inficēto un kontaktpersonu uzraudzību, kas jādara kopā ar Veselības ministriju, jo Veselības inspekcija ir atbildīgā iestāde, kurai jāveic šo personu un kontaktpersonu uzraudzība. No pagājušā gada 9.decembra to palīdz darīta arī Valsts policija, iezīmē veikto pārbaužu statistiku. Otrs uzdevums – mazināt izņēmumus, kas apgrūtina kontroli – uzdots uzdevums kopā ar Ekonomikas ministriju un Veselības ministriju, kā arī stiprināt robežkontroli tām personām, kas ir ieceļošanas izņēmumi. Tas nenozīmē, ka slēdzam robežu, tas nozīmē, ka pastiprina kontroli, piesaista kolēģus no Zemessardzes, atbalsta arī Valsts ieņēmumu dienesta Finanšu un muitas policija. Iezīmē statistiku, cik Covidpass.lv reģistrējušās personas, pierobežā Valsts policijas darbinieki veic pastiprinātas pārbaudes, ar mērķi pārbaudīt datu iekļaušanu Covidpass.lv, vai personas reģistrējušās, informē, cik pārbaudītas. Valsts policija veic publisko vietu un tirdzniecības vietu pastiprinātu kontroli, norāda, cik veiktas pārbaudes. Iezīmē statistiku, Valsts policijas darba aktualitātes. Norāda, ka Valsts policija strādā kopā ar Satiksmes ministriju un dzelzceļa kolēģiem, pārbauda sabiedrisko transportu, cik pārbaudes veiktas.

**S.Armagana** informē, ka no Tieslietu ministrijas puses nav nekas piebilstams, lūdz atbalstīt rīkojumu.

**A.Dūdiņš** informē, ka kolēģi detalizēti izstāstīja par aktuālo. Papildinot piebilst, ka ir bažas par trešo vilni, tāpēc visiem sociālās aprūpes centriem nosūtīta informācija, ka tomēr uzmanība jākoncentrē un atslābināties nedrīkstam. Satrauc fakts par vakcinēto skaitu starp sociālās aprūpes centru darbiniekiem – šobrīd visi tie, kas vēlmi izteikuši, savu vakcīnu ir saņēmuši, bet lielākā daļa ir tādi, kas atsakās vakcinēties. Tas nozīmē, ka izskaidrojošais darbs ir jāturpina. Par klientu vakcināciju ir 90 dienu moratorijs, kuri pārslimojuši Covid-19, lai iespējami paātrinātu klientu vakcinēšanu, vērsušies pie Veselības ministrijas, lai izskatītu iespēju varbūt pārskatīt algoritmu, lai klienti, kuri ir 90 dienu imunitātes periodā, varētu tikt ātrāk vakcinēti.

**K.Līce** informē, ka no Ārlietu ministrijas puses nav piebilstams nekas, aicina rīkojumu atbalstīt.

**A.Drozde** informē, ka no Vides aizsardzības un reģionālās attīstības ministrijas puses nav nekas piebilstams, atbalst rīkojumu.

**I.Piļāne** informē, ka saistībā ar rīkojumu papildinājumu nav. Informē, ka šobrīd tiek gatavota vēstule Ministru kabinetam par atbalsta sniegšanu starptautisko aizsardzību saņēmušām personu grupām, lūdz šim jautājumam pievērst uzmanību.

**A.Salmiņš** informē, ka par rīkojumu nekādu iebildumu nav. Strādā pie A varianta, lai saprastu, kādā veidā pašvaldībām strādāt attālināti. Otrs lielais uzdevums, kā sastrādāties ar Vakcinācijas biroju, lai būtu gatavi aprīlī uz masveida vakcināciju.

**J.Rancāns** novēl produktīvu sadarbību, tas ir svarīgi, lai varam savakcinēt, ja piegādāti lieli apjomi vakcīnu. Dod vārdu deputātiem jautājumiem.

**J.Ādamsons** vaicā par vakcinācijas centriem, cik saprot, valdība vakar nebija sajūsmā, ka vakcinācijas centru šobrīd vēl nav. Otrs – bērnu brīvlaikā nevajag pieņemt lēmumu, ka bērni var ceļot, ar bērniem varētu ceļot lielos izņēmuma gadījumos. Vai tiks ņemts vērā, ja kāds ieceļotājs no Lielbritānijas vai citām trešajām valstīm uzrādīs izziņu, ka jau ir vakcinēts, vai izolācija būs jāveic?

**K.Druvaskalns** norāda, ka nebūs kompetents atbildēt, bet jautājumi tiek risināti Eiropas Savienības ietvaros, visticamāk būs konkrēts kopienas regulējums. Veselības ministrijā par to tiek runāts, konkrētu lēmumu šobrīd nav. Jāpiekrīt, ka tām personām būs visdrīzāk kādas privilēģijas. Šobrīd regulējumā tas nav. Iezīmē arī vienlīdzības principu. Diskusijās, kas ir bijušas, ir, ka, kad katrai personai tas būs pieejams, šis jautājums tiks iekļauts attiecīgās tiesību normās.

*J.Ādamsons un J.Rancāns diskutē par vakcinēšanās pasēm.*

**K.Druvaskalns** par vakcinācijas centriem norāda, ka ar pašvaldībām sarunas uzsāktas, Vakcinācijas birojs to veic, birojs demonstrējis apzinātās vietas Ministru kabinetam, premjers aicināja, ka līdz 1. aprīlim jābūt reālai gatavībai masu vakcināciju veikt.

**D.Merirands** komentē ceļošanu ar bērniem – nav dalīti pasažieri pēc to vecuma. Galvenais iemesls, kāpēc šāds priekšlikums tika izteikts par ceļojumiem uz trešajām valstīm ir tas, ka faktiski šādi ceļojumi notiek no citām valstīm, tie cilvēki, kas vēlas izmantot, to dara jau pašlaik un iespējams atgriežas no trešajām valstīm Viļņas, Tallinas lidostā, tālāk uz Latviju ceļo ar sauszemes transportu. Lai noverstu šādas situācijas, kad mazāk kontrolējamā veidā cilvēki no trešajām valstīm Latvijā atgriežas, tad padarīt šo procedūru ne vieglu, bet diezgan sarežģītu saistībā ar pašizolācijas prasībām un visu pārējo, bet iebraukšanas punkts būtu lidosta Rīga, kur mums būtu lielākas iespējas kontrolēt iebraukušos pasažierus, atšķirībā no tām situācijām, kad iebrauc no kaimiņvalstīm, lidostā Rīga robežsargi visiem pasažieriem, kas ierodas no ne Šengenas, veic kontroles procedūru, pārbauda Covidpass.lv aizpildes faktu. Tādējādi vieglāk uzskaitīt personas un kontrolēt, vai ievēro pašizolāciju.

**J.Rancāns** aicina atbalstīt komisijas sagatavoto Saeimas lēmuma projektu  [“Par Ministru kabineta 2021. gada 5. marta rīkojumu Nr. 140, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/EEC9ECD71DB04AB5C225869400346AA9?OpenDocument).

*Balsojums:*

*J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – par, A.Latkovskis – par, M.Možvillo – par, V.A.Tērauda – par.*

**LĒMUMS:**

* atbalstīt un virzīt izskatīšanā Saeimā lēmuma projektu [“Par Ministru kabineta 2021. gada 5. marta rīkojumu Nr. 140, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”](https://titania.saeima.lv/LIVS13/saeimalivs_lmp.nsf/0/EEC9ECD71DB04AB5C225869400346AA9?OpenDocument).
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**3. Dažādi.**

*J.Ādamsons un J.Rancāns diskutē par iestāžu darba rezultātu uzklausīšanu komisijā.*

**J.Ādamsons** izsaka viedokli par Iekšējās drošības biroja darbības rezultātu prezentāciju komisijas sēdē.

**J.Rancāns** atbild, ka par šo jautājumu varētu runāt ar Iekšlietu ministriju, tajā skaitā, cik tālu ir ar diskusijām par Iekšējās drošības biroja pievienošanu Korupcijas novēršanas un apkarošanas birojam. Komentē Iekšējās drošības biroja rezultātu prezentācijā dzirdēto, norāda, ka nākotnē par to tiks runāts ar Iekšlietu ministriju.

**J.Rancāns** slēdz sēdi.

*Pielikumā: Slimību profilakses un kontroles centra prezentācija.*

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore